102 แรงงานไทยในอุซเบฯ ร้องพากลับบ้าน หลังโควิดฯระบาด ขอตายบ้านเกิด
102 แรงงานไทย ตกงานพิษโควิดฯ ในอุซเบกิสถาน วอนรัฐช่วยเหลือ-ลำบากมาก ขอกลับมาตายที่บ้านเกิด ญาติโผล่ยื่นหนังสือร้องศูนย์ดำรงธรรมเมื่อวันที่ 17 ก.ค.63 ผู้สื่อข่าวรายงานความคืบหน้า 102 คนตกงานเนื่องจากสถานการณ์แพร่ระบาดโควิด-19 ที่ประเทศอุซเบกิสถาน และติดอยู่ที่ประเทศดังกล่าว โดยขอความช่วยเหลือจากทางการไทยเพื่อพากลับประเทศล่าสุด น.ส.ธันยพร แก้วกาหลง อายุ 49 ปี อยู่บ้านเลขที่ 5 หมู่ 6 ต.วังศาล อ.วังโป่ง จ.เพชรบูรณ์ ซึ่งเป็นพี่สาวของ นายอนุชา แก้วกาหลง หนึ่งในแรงงานไทย ได้ทำหนังสือร้องขอความเป็นธรรม ยื่นผ่านศูนย์ดำรงธรรมอำเภอวังโป่ง โดยมี นายนาวิน สังฆมาตร นายอำเภอวังโป่ง เป็นผู้รับเรื่องดังกล่าวเอาไว้ พร้อมทั้งรับปากว่าจะส่งหนังสือให้กับทางผู้ว่าราชการจังหวัดรับทราบ และเสนอไปยังรัฐบาลเพื่อหาแนวทางในการให้ความช่วยเหลือโดยน.ส.ธันยพร เปิดเผยว่า จากการที่แรงงานไทยเดินทางไปทำงานที่ประเทศอุซเบกิสถาน และเมื่อมีการระบาดของโควิด-19 จึงส่งผลกระทบต่อแรงงานไทย คือ ต้องตกงานไม่มีรายได้ ปัจจุบันมีแรงงานไทยตกค้างอยู่ที่ เมืองคัชคาดาริโอ ประเทศอุซเบกิสถาน จำนวน 102 คน และต้องอาศัยรวมอยู่กับแรงงาน 3 ประเทศ คือ ไทย อุซเบกิสถาน และบังกลาเทศ ซึ่งต้องอยู่กันอย่างแออัด อาหารการกินก็อยู่กันแบบแร้นแค้น บางวันไม่มีน้ำจะอาบด้วยซ้ำไป แถมในแคมป์คนงานก็พบมีผู้ป่วยติดเชื้อโควิดอาศัยอยู่ด้วย วันนี้แรงงานไทยจึงอยากเดินทางกลับประเทศ เพราะถือเป็นบ้านเกิด จึงมีการติดต่อมาทางญาติที่อยู่เมืองไทยให้หาทางช่วยเหลือ เพราะแรงงานที่ตกงานอยู่ในขณะนี้อยู่กันแบบลำบากจริงๆ.
102 แรงงานไทย ตกงานพิษโควิดฯ ในอุซเบกิสถาน วอนรัฐช่วยเหลือ-ลำบากมาก ขอกลับมาตายที่บ้านเกิด ญาติโผล่ยื่นหนังสือร้องศูนย์ดำรงธรรม 
โควิดฯ,โควิด-19,แรงงานไทย,แรงงาน,อุซเบกิสถาน,ไฮไลต์ไวรัสโคโรน่า,ข่าวทั่วไป